|  |
| --- |
| J.nr. 13-5574440  Den 12. marts 2014 |

Til Folketinget – Skatteudvalget

Til udvalgets orientering vedlægges høringsskema samt de modtagne høringssvar vedrørende forslag til lov om ændring af momsloven og forskellige andre love (Ændring af leveringsstedet for elektroniske ydelser, teleydelser og radio- og tv-spredningstjenester solgt til private, One Stop Shop-ordning, ændring af definitionen af investeringsgoder, ophævelse af ordningen for udenlandsk indregistrerede turistbusser og visse andre ændringer).

Morten Østergaard

/

Jeanette R. Hansen

# Høringsskema

|  |  |  |
| --- | --- | --- |
| **Organisation** | **Bemærkninger** | **Kommentarer** |
| Advokatrådet | Bemærker, at udtrykket ”medlemsland”, og ikke ”medlemsstat”, bør bruges konsekvent i forslaget.  Mener, at det i § 66 i, stk. 2, bør præciseres, hvornår udelukkelsen på 2 kvartaler fra brug af særordningerne løber fra.  Foreslår sproglig præcisering i § 66 j, stk. 2. | Lovforslaget er tilrettet.  Udelukkelsesperioden er præciseret ved ændring i § 66 i, stk. 1.  Præcisering er foretaget. |
| Datatilsynet | Ingen bemærkninger. |  |
| Danmarks  Rederiforening | Ingen bemærkninger. |  |
| Dansk Erhverv | Dansk Erhverv er positiv over for ændringen af momsbeskatningsstedet for elektroniske ydelser, teleydelser og radio- og tv-spredningstjenester, da ændringen imødegår den konkurrenceforvridning, der er konsekvens af forskellene i momssatserne i EU-landene. Dansk Erhverv bifalder også indførelsen af One Stop Shop ordningen, der alt andet lige mindsker de administrative byrder for leverandørerne af de omhandlede ydelser.  Dansk Erhverv opfordrer Skatteministeriet til at sikre en så effektiv og velimplementeret One Stop Shop ordning som muligt.  Dansk Erhverv finder, at ændringen af investeringsgodebegrebet vil kræve en større tilretning af virksomhedernes procedurer i forbindelse med køb eller betaling for ydelser, idet de skal vurdere, om it-ydelser har samme karakter som materielle investeringsgoder, samt om de er undergivet værdiforringelse. Dansk Erhverv og IT-Branchen er desuden bekymrede for, at ændringen vil give virksomhederne en varig og større administrativ byrde og påvirke investeringsniveauet hos virksomhederne negativt.  Dansk Erhverv savner en afgrænsning af investeringsgodebegrebet. Det bør f.eks. afklares, om der er tale om et investeringsgode i de tilfælde, hvor der betales et årligt beløb for en rettighed - er det beløbet delt ud på de enkelte medarbejdere, de årlige beløb eller den samlede betaling i kontraktens løbetid, der er afgørende for den beløbsmæssige behandling af købet.  Dansk Erhverv bifalder forslaget om at afskaffe den særlige ordning for udenlandsk indregistrerede busser, idet forslaget vil fjerne den nuværende konkurrenceforvridning på området og sikre ens vilkår for indenlandsk og udenlandsk indregistrerede busser. Skatteministeriet opfordres til at sikre, at de udenlandske busvognmænd bliver bekendt med ændringen, og der afsættes de nødvendige kontrolressourcer. Dansk Erhverv mener, at et let tilgængeligt registrerings- og betalingssystem for de udenlandske vognmænd vil være hensigtsmæssigt. | Det kan oplyses, at arbejdet med gennemførelse af ordningen er i gang.  De administrative byrder i relation til vurdering af, om en ydelse er omfattet af investeringsgodebegrebet, anses ikke for nævneværdig. It-systemer til en anskaffelsesværdi eller fremstillingspris på over 100.000 kr. anses som udgangspunk for at har samme karakter som materielle investeringsgoder og have en værdiforringelse over tid. Kun i særlige konkrete tilfælde kan et sådant it-system falde uden for begrebet. Er en virksomhed i et konkret tilfælde i tvivl om, hvorvidt en ydelse anses for et investeringsgode, kan den søge om bindende svar fra SKAT.  Køb af tilladelse/licens til at bruge et investeringsgode (f.eks. et it-system) i en given periode, uden at køber får afgørende indflydelse på godets yderligere funktionalitet eller anvendelse, er sidestillet med leje, og udgør ikke et investeringsgode i sig selv. Se endvidere kommentaren til FSR.  SKAT vil sørge for den nødvendige information om ændringen, herunder om momsregistrering og efterfølgende angivelse og indbetaling af moms. Der er ikke planlagt et særskilt it-system til udenlandske vognmænd. |
| Dansk Told & Skatteforbund | Ingen bemærkninger. |  |
| Dansk Industri (DI) | DI støtter forslaget om at indføre forbrugslandsbeskatning på elektroniske ydelser, teleyder og radio- og tv-spredningstjenester, idet dette vil skabe ens konkurrencevilkår for ydelser leveret til forbrugere, uanset i hvilket land virksomheden er etableret. DI støtter også indførelsen af One Stop Shop ordningen. DI kvitterer for, at Skatteministeriet tidligt har nedsat en følgegruppe i forbindelse med implementeringen af direktivet, således at den danske implementering kan forløbe så gnidningsfrit som muligt.  DI anfører, at det er positivt, at der i loven indarbejdes de eksempler på teleydelser og radio- og tv-spredningsydelser, som er nævnt i teksten i Rådets gennemførelsesforordning. Dette skaber sammen med eksemplerne på elektroniske ydelser, som allerede er nævnt i gældende lov, en god sammenhæng i momsloven.  DI noterer sig, at det foreslås at ophæve reglen om at flytte beskatningsstedet ud af Danmark, hvis teleydelser faktisk anvendes uden for EU. DI foreslår dog, at det gøres valgfrit for virksomhederne at benytte denne regel, hvis de vurderer dette mest hensigtsmæssigt af praktiske årsager. Dette kunne f.eks. være, hvis hele virksomhedens faktureringssystem er baseret på faktisk udnyttelse, og en ændring vil være systemmæssig meget svær at håndtere. | Det er prioriteret at indføre et klart og enkelt regelsæt uden undtagelser og valgmuligheder. Der er ikke i høringsprocessen kommet konkrete bemærkninger om, at denne del af forslaget giver væsentlige problemer i praksis, jf. f.eks. høringssvaret fra TDC. |
| Danske Advokater og Danmarks Skatteadvokater | Danske Advokater og Danmarks Skatteadvokater foreslår, at også momslovens § 27, stk. 1, ændres, så ordlyden kommer bedre i overensstemmelse med ordlyden i momssystemdirektivets artikel 73.  Danske Advokater og Danmarks Skatteadvokater opfordrer til, at de specielle bemærkninger til forslagets § 1, stk. 2, gøres mere klare.  Danske Advokater og Danmarks Skatteadvokater opfordrer til, at det overvejes, om provenuet ved forslaget om at udvide investeringsgodebegrebet, står mål med de forøgede administrative byrder, som forslaget giver virksomhederne. Byrderne opstår ved, at virksomheder med både momspligtig og ikke momspligtig virksomhed skal føre en investeringsgodekonto i deres regnskab. Som alternativ til forslaget kan indføres en særlig reguleringsregel for virksomheder, som foretager en fællesregistrering.  Danske Advokater og Danmarks Skatteadvokater anbefaler, at der i bemærkningerne til udvidelsen af investeringsgodebegrebet foretages en mere præcis definition af de omfattede ydelser, og at der gives nogle eksempler. | Den foreslåede ændring er ikke medtaget, da momslovens § 27, stk. 1, og tilhørende praksis, vurderes at være i overensstemmelse med EU-reglerne.  Idet det antages, at der henvises til forslagets specielle bemærkninger til § 1, nr. 2, anføres, at bemærkningerne er justeret for at gøre meningen mere tydelig.  Begrebet investeringsgode og regler herom findes allerede i den gældende momslov. Der er alene tale om, at begrebet foreslås udvidet med visse ydelser. Kun for virksomheder, der ikke hidtil har anskaffet eller fremstillet investeringsgoder, vil udvidelsen betyde nævneværdige administrative byrder.  Der henvises til kommentarerne til Dansk Erhverv og FSR. |
| Danske Busvognmænd | Danske Busvognmænd er helt enige i motivet og hensigten med forslaget om at afskaffe den særlige momsordning for udenlandske turistbusser i momslovens § 73. Forslaget vil skabe konkurrencemæssig ligestilling af danske og udenlandske busselskaber, og Danske Busvognmænd hilser derfor forslaget velkomment.  Danske Busvognmænd opfordrer til, at der udarbejdes en online information om, hvordan registrering, betaling mv. skal ske. Danske Busvognmænd deltager gerne i informationsarbejdet i forhold til deres europæiske søsterorganisationer. | SKAT vil sørge for den nødvendige information om ændringen, herunder om momsregistrering og efterfølgende angivelse og indbetaling af moms. Danske Busvognmænds tilbud om kontakt til deres europæiske søsterorganisationer er videregivet til SKAT. |
| Danske Revisorer (FSR) | FSR anfører, at forslagets § 1, nr. 3, vil betyde en ændring for danskeres forbrug af f.eks. mobiltelefoni uden for EU, idet et sådant forbrug vil være momspligtigt i Danmark. FSR mener, at dette giver et begrænset merprovenu, hvilket bør fremgå af bemærkningerne.  FSR mener principielt ikke, at forordningstekst bør skrives i loven. Ønskes dette alligevel, er det FSRs opfattelse at også ”negativlisterne” i forordningen, dvs. hvad der ikke anses for henholdsvis teleydelser og radio- og tv-spredningstjenester, bør indskrives i momslovens § 21 c.  FSR er positiv over for forslaget om, at visse ydelser skal anses som investeringsgoder. Dog mener foreningen, at det er forkert at begrunde forslaget i et misbrug. FSR anfører desuden, at da brug af fællesregistrering kræver tilladelse fra SKAT, kan det overvejes, om det tilsigtede mål med forslaget ikke kan nås ved justering af reglerne om at bruge fællesregistrering. En sådan justering vil ikke berøre alle virksomheder, og især være mindre indgribende for fuldt momspligtige virksomheder.  FSR anfører, at definitioner, afgrænsninger og overgangsregler er meget vigtige, hvis ikke virksomhederne helt unødvendigt skal belastes med betydelig ekstra administration. FSR opfordrer til, at der i bemærkningerne til forslaget foretages afgrænsninger af begreberne ”software/rettighed”, og gives eksempler på, hvad der anses for at være omfattet og ikke omfattet. FSR nævner nogle konkrete eksempler på, hvor en afgrænsning bør foretages. | Det skønnes, at et merprovenu som følge af forslagets § 1, nr. 3, ikke er nævneværdigt. Det er det samlede merprovenu i relation til ændringerne om ændret leveringsted og One Stop Shop, som er angivet i forslagets afsnit 4.  En positivliste over, hvad der forstås ved elektroniske ydelser, fremgår af det gældende momsdirektiv, og dermed også af gældende momslov, mens tilsvarende lister for teleydelser og radio- og tv-spredningstjenester blev sat ind i forordningen. For at få sammenhæng i momsloven foreslås forordningens positivlister indsat i loven. Negativlister har ikke tidligere forekommet i momsloven, men vil fremgå af SKATs juridiske vejledning.  Efter gældende praksis kan virksomheder fællesregistreres, hvis den ene virksomhed har 100 pct. ejeskab over en anden virksomhed/andre virksomheder. Dette er en praksis, der giver en høj grad af retssikkerhed for virksomhederne. Indførelse af regler om, at SKAT i visse tilfælde kan nægte fællesregistrering, selv om ejerskabskravet er opfyldt, kan, selv om tilfældene søges eksemplificeret, føre til mere subjektive afgørelser og mindre retssikkerhed for alle virksomheder, der overvejer fællesregistrering. Det skal tilføjes, at fuldt momspligtige virksomheder har fuldt momsfradrag for købsmoms til investeringsgoder, så længe disse bruges i den momspligtige virksomhed, og forslaget vil dermed ikke medføre reguleringsforpligtigelser for disse.  Der er i forslagets § 11, stk. 4, indsat en overgangsbestemmelse, hvori det fastsættes, at forslaget kun har virkning for ydelser anskaffet eller taget i brug den 1. juli 2014 eller derefter. I såvel bemærkningerne til denne bestemmelse, som i de specielle bemærkninger til forslagets § 1, nr.12, er rækkevidden af bestemmelsen uddybet. F.eks. anføres, at køb af tilladelse/licens til at bruge et investeringsgode (f.eks. et it-system) i en given periode, uden at køber får afgørende indflydelse på godets yderligere funktionalitet eller anvendelse, er sidestillet med leje, og ikke udgør et investeringsgode i sig selv. Rettigheder, der anses for et investeringsgode i sig selv, er f.eks. køb af patenter og koncessioner, hvor retten til at bestemme over funktionalitet og brugen af den underliggende vare eller ydelse overgår til køber.  Er en virksomhed i et konkret tilfælde i tvivl om, hvorvidt en ydelse anses for et investeringsgode, kan den søge om bindende svar fra SKAT. |
| Erhvervsstyrelsen | Erhvervsstyrelsen oplyser, at den skal stå for gennemførelse af One Stop Shop ordningernes registreringer, og vil have udgifter i den forbindelse.  Styrelsens Team Effektiv Regulering (TER) vurderer, at forslagets administrative byrder for erhvervslivet ikke overstiger 10.000 timer årligt på samfundsniveau. | Erhvervsstyrelsens udgifter dækkes af SKATs One Stop Shop-projekt. |
| FDIH - Foreningen for Dansk Internethandel | FDIH anfører, at moms er afgørende for konkurrenceevnen ved e-handel. Den høje danske moms udgør derfor en konkurrencemæssig barriere, da danske forbrugere lokkes af lavere priser i udlandet. Forslaget om at ændre beskatningsstedet for elektroniske ydelser til forbrugslandet og indføre en One Stop Shop ordning er positivt. Forslaget vil øge konkurrenceevnen for danske netbutikker og forhåbentlig fastholde virksomheder og arbejdspladser i Danmark.  FDIH anfører, at det er afgørende, at myndighedere etablerer et system, så virksomhederne har overblik over de forskellige EU-landes momssatser.  FDIH bemærker, at det er ærgerligt, at forslaget ikke omfatter alle varegrupper – også de fysiske varer. | Kommissionen har lavet en internetside, der hedder TIC (=Taxation, information and communication), hvor momssatserne kan findes. Siden er:  <http://ec.europa.eu/taxation_customs/tic/>  One Stop Shop ordningen er begrænset til elektroniske ydelser, teleydelser og radio- og tv-spredningsydelser. Efter en tids brug vil ordningen blive evalueret med henblik på drøftelser om øget brug af systemet. |
| Finansrådet | Ingen bemærkninger. |  |
| Forsikring & Pension | Ingen bemærkninger. |  |
| KL | Ingen bemærkninger. |  |
| Landbrug & Fødevarer | Landbrug & Fødevarer anbefaler, at der foretages en nærmere afgrænsning af, hvilke type ydelser, der vil blive omfattet af investeringsgodebegrebet. | Der henvises til kommentarerne til Dansk Erhverv og FSR. |
| SAXO.com | SAXO.com anfører, at selv om Rådets forordning er direkte gældende, og derfor ikke omtales direkte i lovforslaget, vil virksomheden anmode om, at i tilfælde hvor virksomheden efter bedste evne har forsøgt at leve op til dokumentationskravene i forordningen, men hvor det senere viser sig, at kunden har givet ukorrekte oplysninger, skal SKAT ikke kunne opkræve manglende betalt moms fra virksomheden.  SAXO.com ser positivt på One Stop Shop ordningen, der betyder en reduktion i det administrative arbejde, da der ikke skal indrapporteres direkte i alle EU-lande. Dog kræver det en lang række tilpasninger og nye interne systemer i virksomhederne. SAXO.com er bekymret for, at manglende rettidig gennemførelse af systemerne i nogle EU-lande, vil medføre ulige konkurrenceforhold og andre problemer for virksomhederne.  SAXO.com mener, at de nye regler sandsynligvis vil betyde, at små, innovative virksomheder vil få sværere ved at etablere sig på det internationale marked, da man øger kompleksiteten ved lancering af nye produkter på tværs af grænserne i EU. | Det fremgår af forordningens artikel 24 d, stk. 2, at en skattemyndighed kan afvise en virksomheds formodning om, hvor kunden er etableret – det vil sige det beskatningssted, som virksomheden har fastsat på baggrund af dokumentationskravene – når der er tegn på fejlagtig anvendelse af reglerne eller misbrug af disse fra leverandørens side. I tilfælde, hvor virksomheden efter SKATs vurdering har gjort som den skal, men kunden har afgivet ukorrekte oplysninger, som virksomheden ikke kan forventes at kunne opdage, vil SKAT derfor ikke ændre det af virksomheden fastlagte beskatningssted, og der vil derfor ikke være noget moms at efteropkræve.  Direktivet, som ændrede reglerne, blev vedtaget tilbage i 2008. Datoen for ikrafttrædelse af reglerne blev fastsat til 1. januar 2015 netop for at give den fornødne tid til, at en rettidig gennemførelse kunne sikres. Arbejdet med gennemførelsen af de nye regler, herunder it-systemerne til One Stop Shop ordningen, har derfor været i gang længe både på EU-plan og nationalt.  Virksomheder etableret i Danmark, har hidtil skullet betale 25 pct. dansk moms af salg af ydelser til kunder i de øvrige EU-lande, mens virksomheder, etableret i lande med lav momssats, har kunnet sælge til kunder overalt i EU til den lave sats. De nye regler betyder, at alle virksomheder - uanset hvor de er etableret - skal betale moms med den momssats, der er i kundens land. Dette vil stille alle virksomheder lige, og øge de dansk etablerede virksomhedes konkurrenceevne. |
| TDC | Finder det positivt, at den ulige konkurrence for levering af teleydelser mv. omfattet af One Stop Shop ordningerne stoppes med forslaget.  Savner en afgrænsning og definition af, hvilke ydelser der har samme karakter som materielle investeringsgoder. Endvidere bør der være en afklaring af, hvordan software og systemers opdateringer og udbygninger skal behandles i forhold til den 5-årige reguleringsperiode. | Efter forslaget er der alene tale om at ydelser, som kan anvendes over længere tid og har et værditab over en årrække, og hvis anskaffelses- eller fremstillingspris ekskl. moms overstiger 100.000 kr., anses for at være investeringsgoder. Det skønnes hverken muligt eller nødvendigt at lave en udtømmende liste over de konkrete ydelser. I tvivlstilfælde kan virksomhederne anmode om et bindende svar fra SKAT.  Der er i forslagets § 11 indsat en overgangsbestemmelse, der med tilhørende bemærkninger præciserer behandlingen af ydelserne i relation til reguleringsperioden. |